
Inhoudsopsomming
LES 1
DIE WERKSKONTRAK/DIENSKONTRAK: 
Werkskontrakte vorm 'n sleutelaspek van arbeidswette in Suid-Afrika. Hierdie kontrakte definieer die bepalings en voorwaardes van indiensneming en bepaal die regte en verpligtinge van beide die werkgewer en die werknemer. Albei partye moet 'n duidelike begrip van die bepalings van die kontrak hê om geskille te vermy en te verseker dat arbeidswette nagekom word. Hierdie kontrak is 'n wettige, bindende dokument nadat dit onderteken is. Dit beteken dat dit wetlike verantwoordelikhede vir beide partye skep. Elke werknemer is geregtig op 'n werkskontrak, ongeag die bedryf waarin hulle werk. 

WAT BEHELS 'N WERKSKONTRAK? 
Dit is 'n omvattende kontrak wat besonderhede ten opsigte van salaris, werkure, dissiplinêre kodes en ander diensbesonderhede bevat.

WAT IS DIENSVOORWAARDES? 
Die Wet op Basiese Diensvoorwaardes (WBDV) sit diensvoorwaardes uiteen – dit is die basiese beginsels of minimum standaarde vir indiensneming. Dienskontrakte bevat talle belangrike elemente waarop die indiensneming gebaseer is. 'n Werkgewer behoort 'n dienskontrak aan te bied wat hulself en hul besigheid beskerm en terselfdertyd 'n geskikte werksomgewing vir hul werknemers verseker. Wanneer beide partye se belange op 'n billike wyse hanteer word, sal beide die maatskappy en die werknemer voordele daaruit trek.  

Nie alle maatskappye funksioneer dieselfde nie en werksgeleenthede verskil en sal derhalwe  verskillende diensvoorwaardes hê. Diensvoorwaardes sluit onder andere die aantal werksure wat van jou verwag word (gewoonlik 40 uur per week) asook die hoeveelheid verlof wat jy elke jaar sal kan neem in.  Al die diensvoorwaardes moet in die werkskontrak gedek word.

WERKER/WERKNEMER SE REGTE EN VERPLIGTINGE: 
Diensverhoudinge is gebou op vertroue en die regte van alle betrokke partye. Werknemers en werkgewers het baie spesifieke regte in terme van die gemenereg en arbeidswetgewing. Die balansering van hierdie regte is belangrik om 'n regverdige en suksesvolle diensverhouding te skep.
Daar moet altyd onthou word dat elke reg ook 'n verpligting inhou. In wese is die regte van die werknemer die verpligtinge van die werkgewer en die regte van die werkgewer is die verpligtinge van die werknemer.

'n Verpligting  is 'n handeling waaraan 'n individu moreel of wetlik gebonde is. 'n Verantwoordelikheid is 'n plig of taak wat van jou verwag word om te doen. Die belangrikste verskil tussen 'n verpligting en 'n verantwoordelikheid is dat 'n verpligting 'n aksie is wat nagekom of uitgevoer moet word, terwyl 'n verantwoordelikheid 'n aksie is waarvoor jy aanspreeklik is. 

WERKNEMERS HET DIE REG OM ...
· nie onbillik ontslaan of teen gediskrimineer te word nie.
· van toepaslike hulpbronne en toerusting voorsien te word.
· veilige werksomstandighede te hê.
· die ooreengekome vergoeding op die ooreengekome datum en tyd te ontvang.
· billike arbeidspraktyke te hê.
· om met waardigheid en respek behandel te word.
· nie geviktimiseer te word in die eis van hul regte en die gebruik van prosedures nie.
· voordele en ander basiese diensvoorwaardes te vereis soos in die WBDV bepaal.

WERKGEWERS HET DIE REG OM VAN WERKNEMERS TE VERWAG OM ...
· die ooreengekome dienste op die ooreengekome dae en tye te lewer.
· onder hulle magtiging te werk.
· alle werksinstruksies uit te voer en alle redelike en wettige instruksies wat uitgereik is te gehoorsaam.
· goeie gedrag in die werkplek te toon wat die volgende behels:
· voldoen aan maatskappybeleide en -prosedure   
· volg die maatskappy se dissiplinêre Kode en prosedure en
· tree  in die werkplek op ‘n verantwoordelike  wyse op volgens aanvaarbare samelewingsnorme.
· te goeder trou op te tree, lojaal te wees en die beste belange van die werkgewer op die hart te dra.

HOE BIED 'N WERKSKONTRAK BESKERMING AAN DIE WERKGEWER/WERKNEMERS?
Afhangende van jou werk en verantwoordelikheid binne 'n maatskappy, sal jou diensvoorwaardes ook oortredings wat tot dissiplinêre prosedures kan lei, aandui. Dit sluit onder andere konstante laatkom vir werk, afwesigheid sonder 'n geldige rede of enige ander vorm van nie-nakoming van maatskappybeleid in.

Al die diensvoorwaardes word in die Wet op Basiese Diensvoorwaardes gedek en elke maatskappy moet hul diensvoorwaardes in ooreenstemming met hierdie wet saamstel. Hierdie wet sal jou en jou werkgewer teen uitbuiting of onbillikheid in die werkplek beskerm.

LES 2 

ARBEIDSWETTE speel 'n kritieke rol in die regverdige en billike behandeling van werkers in Suid-Afrika. Om hierdie wette te verstaan, is belangrik vir beide werkgewers en werknemers. Kennis van arbeidswette help werknemers om hul eie regte te beskerm en te verseker dat hulle regverdig in die werkplek behandel word. Dit bemagtig hulle om  vir beter dienskontrakte te beding en hul regte ten opsigte van lone, voordele en verlof te verstaan. Hulle kan ook regshulp soek in geval van onbillike behandeling of ontslag. Vir werkgewers is die nakoming van arbeidswette nie net 'n wetlike vereiste nie, maar ook van kardinale belang vir die handhawing van 'n produktiewe en harmonieuse werksomgewing.

Arbeidswette in Suid-Afrika is ontwerp om die beginsels van regverdigheid, gelykheid en sosiale geregtigheid te handhaaf. Hulle poog om uitbuiting, diskriminasie en onbillike praktyke in die werkplek te voorkom. Deur arbeidswette te verstaan en daaraan te voldoen, kan werkgewers en werknemers tot 'n meer inklusiewe en billike samelewing bydra.

Al hierdie wette kan op die van die Departement van Arbeid se webwerf (www.labour.gov.za) gevind word. 

WET OP ARBEIDSVERHOUDINGE (WAV): 
Die WAV is 'n belangrike wetgewing wat die regte en verpligtinge van werkgewers en werknemers in Suid-Afrika beheer. Dit sit die raamwerk uiteen vir die vestiging en regulering van vakbonde, kollektiewe bedinging, geskilbeslegting en die voorkoming van onbillike arbeidspraktyke.

Opsomming: 
· Hierdie wet reguleer die organisatoriese regte van vakbonde en bevorder en fasiliteer kollektiewe bedinging op werkplek- en sektorale vlak. 
· Dit vervat riglyne ten opsigte van stakings/uitsluitings, werkplekforums en alternatiewe maniere om geskille op te los. 
· Dit vestig ook die KVBA, arbeidshof en arbeidsappèlhof as hoër howe, met eksklusiewe jurisdiksie om sake wat uit die wet voortspruit, te beslis.

Doel: 
· Om ekonomiese ontwikkeling, sosiale geregtigheid, arbeidsvrede en die demokratisering van die werkplek te bevorder deur 'n raamwerk te verskaf waarbinne werknemers en hul vakbonde, werkgewers en werkgewersorganisasies gesamentlik kan beding om lone, diensvoorwaardes en ander aangeleenthede van wedersydse belang te bepaal. 
· Dit maak voorsiening vir werknemerdeelname aan besluitneming en oplossing van arbeidsgeskille in die werkplek.

WET OP GELYKE INDIENSNEMING (WGI): 
Die WGI bevorder billikheid in die werkplek, verseker dat alle werknemers gelyke geleenthede ontvang en dat werknemers regverdig deur hul werkgewers behandel word. Die wet beskerm werknemers teen onbillike behandeling en enige vorm van diskriminasie.

Opsomming: Die WGI bevat bepalings wat billike indiensneming bevorder, insluitend bepalings wat onbillike diskriminasie verbied, regstellende aksie reguleer en 'n Kommissie vir Diensbillikheid tot stand bring.

Doel: Om gelykheid in die werkplek te bewerkstellig deur gelyke geleenthede en regverdige behandeling te bevorder deur die uitskakeling van onbillike diskriminasie en die implementering van positiewe maatreëls om billike verteenwoordiging van mense van kleur, vroue en mense met gestremdhede op alle vlakke in die werkplek te verseker. Regstellende aksie verwys na maatreëls om mense te bevoordeel teen wie daar voorheen in die werksomgewing gediskrimineer is.

WET OP BASIESE DIENSVOORWAARDES (WBDV): 
Hierdie wet sit die minimum standaarde van indiensneming uiteen. Dit beskerm beide werkgewers en werknemers om te verseker dat beide partye weet wat van mekaar verwag word.  Hierdie basiese voorwaardes is verpligtend. Werknemers en werkgewers geniet baie regte, danksy die Wet op Basiese Diensvoorwaardes. 

Doel: Die WBDV sit 'n raamwerk uiteen vir die reëls, vereistes en beleide waartoe 'n werkgewer en werknemer, tydens die werknemer se diens aan die maatskappy, moet instem. Dit sluit die regte en verpligtinge van elke party in.


	OPSOMMING VAN DIE WBDV
Wie is onderworpe aan die Wet?
Die Wet is van toepassing op alle werkers en werkgewers, behalwe lede van die Nasionale Weermag, Nasionale Intelligensieagentskap, Suid-Afrikaanse Geheime Diens, en onbetaalde vrywilligers wat vir liefdadigheidsorganisasies werk.
 
WERKURE
Hierdie afdeling is nie van toepassing op senior bestuurders (diegene wat werkers kan aanstel, dissiplineer en ontslaan) nie, verkoopspersoneel wat reis, werkers wat minder as 24 uur per maand werk, of diegene wat noodwerk doen nie.

Geen werkgewer mag van 'n werknemer vereis of hom toelaat om meer as: 
· 45 uur in 'n week te werk nie;
· nege uur op 'n dag te werk nie (indien die werknemer vir vyf dae of minder in 'n week werk) of
· ag uur op 'n dag te werk nie (indien die werknemer op meer as vyf dae in 'n week werk.)

Verkorte Werkweek
'n Werknemer mag skriftelik instem om tot 12 uur per dag te werk sonder oortyd betaling. As hulle tot 'n verkorte werkweek ooreenkom, mag werkers nie meer as 45 uur per week, 10 uur oortydper week of meer as vyf dae per week werk nie. 

Berekening van gemiddelde werkure
'n Kollektiewe ooreenkoms kan toelaat dat die werkure as 'n gemiddeld bereken word oor 'n tydperk van tot vier maande. 'n Werknemer wat deur so 'n kollektiewe ooreenkoms gebind word, mag nie meer as
· 'n gemiddeld van 45 gewone werkure per week oor die ooreengekome tydperk werk nie;
· 'n gemiddeld van vyf uur oortyd per week oor die ooreengekome tydperk werk nie. 

OORTYD
· Oortydure: Vereis 'n ooreenkoms van nie meer as 12 uur per dag of 10 uur per week nie. Kan verleng word tot 15 uur per week vir tot twee maande per jaar deur middel van 'n kollektiewe ooreenkoms.
· Oortydbetaling: Moet teen 1.5 keer (150%) die normale tarief betaal word of 'n werknemer kan instem om eerder betaalde tyd af te neem.
· Etenspouses en rusperiodes: 60 minute etenspouse na 5 uur se werk (kan volgens ooreenkoms tot 30 minute verminder word). Daaglikse rusperiodes van 12 uur en weeklikse rusperiodes van 36 uur wat gewoonlik Sondae ingesluit.
· Werk op Sondae: Dubbelbetaling by uitsonderlike geleenthede en 1.5 keer  (150%) betaling indien hulle gereeld op Sondae werk.
· Nagskof: Ekstra betaling of minder ure vir werkers wat tussen tussen 18:00 en 06:00 werk. Vervoer moet voorsien word. Gesondheids- en veiligheidsrisiko's moet gekommunikeer word. Werkers het ook die reg om 'n mediese ondersoek te ondergaan. Vertroulikheid moet gehandhaaf word en hulle moet toegelaat word om na dagskof oor te skakel indien nagwerk gesondheidsprobleme kan veroorsaak.
Openbare vakansiedae: Werkers ontvang dubbelbetaling of is geregtig op 'n afdag. Werk is slegs verpligtend indien daarop ooreengekom word.



VERLOF: 
· Jaarlikse Verlof: Tot en met 21 aaneenlopende dae verlof moet toegestaan word of een dag per 17 dae gewerk. Moet binne ses maande nadat die verlofsiklus eindig, gebruik word.  Verlofuitbetaling kan slegs  met beëindiging van diens geskied.
· Siekteverlof: ‘n Werker is geregtig tot en ses weke in 'n 36-maande siklus. Gedurende die eerste ses maande,mag slegs een dag per 26 dae gewerk, geneem word. ‘n Mediese sertifikaat word benodig vir afwesigheid van meer as twee dae of indien siekte twee keer in ag weke voorkom.

	· Kraamverlof: Tot en met vier maande kan toegestaan word. Kraamverlof kan vier weke voor die bevalling in aanvang neem. Geen werk word vir ses weke na geboorte toegelaat nie, tensy dit deur 'n dokter goedgekeur is. Geen gevaarlike werk vir swanger of borsvoedende werknemers word toegelaat nie.
· Regte van borsvoedende ma’s: Daar word  pouses van 30 minute per dag vir die eerste ses maande van die kind se lewe toegelaat om te borsvoed of melk te pomp in 'n veilige, privaat ruimte – 'n toilet word nie as 'n veilige of higiëniese ruimte geag nie. 
· Vaderskapverlof:  Daar word 10 onbetaalde dae toegestaan. Daar kan geeis word van die WVF. Dit is ook van toepassing op vaders wat 'n kind jonger as twee jaar aanneem. Hierdie verlof kan geneem word vanaf die datum waarop die aannemingsbevel gegee word of wanneer die kind in die sorg van die aanneemouers geplaas word. Die  werkgewer   moet skriftelik in kennis gestel word.
· NEEM KENNIS: Daar moet met die menslike hulpbronne-afdeling of die onderneming gereël word dat hulle die voorwaardes daaraan verbonde aanvaar het. 
· Verlof vir gesinsverantwoordelikheid: Indien jy langer as vier maande voltyds in diens is, word drie dae per jaar vir bevalling, siekte van 'n kind of die dood van nabye familielede toegestaan. Bewyse kan vereis word.

BESONDERHEDE VAN DIENS EN BESOLDIGING  
· Werkgewers moet nuwe werkers skriftelik oor hul werk en werksomstandighede inlig. Dit sluit al die diensvoorwaardes en 'n lys van enige ander verwante dokumente in. 
· Die minimum loon is die laagste loon wat 'n werkgewer aan 'n werker mag betaal. Vanaf 3 Februarie 2024 mag geen werker onder die nasionale minimumloon, wat tans op R27,58 per uur gestel word, betaal word nie. Jou minimumloon word bepaal deur die sektor waarin jy werk.  

HOU VAN REKORDS
	Werkgewers moet rekord hou van:
· Werknemer se naam en beroep.
· Tyd gewerk.
· Besoldiging betaal.
· Geboortedatum, indien jonger as 18 jaar.
· Enige ander voorgeskrewe inligting.
	Elke betaalstrokie moet die volgende insluit:
· Werkgewer se naam en adres.
· Werknemer se naam en beroep.
· Tydperk van betaling.
· Besoldiging in geld.
· Enige aftrekkings van die besoldiging.
· Die werklike bedrag wat betaal is.
· Die werknemer se besoldigingskoers en oortydskaal.
· Die getal gewone en oortydure gewerk gedurende die tydperk van betaling.
· Die getal ure op 'n Sondag of openbare vakansiedag gewerk gedurende die tydperk.

	Werkgewers moet jou as volg betaal:
· In Suid-Afrikaanse geld. 
· Daagliks, weekliks, elke twee weke of maandeliks. 
· In kontant, tjek of direkte deposito. 
· Met 'n betaalstrokie. 

	· 






	AFTREKKINGS
'n Werkgewer mag nie geld van 'n werknemer se besoldiging aftrek nie, tensy:
· Die werknemer skriftelik instem tot die aftrekking vir 'n spesifieke skuld.
· Die aftrekking ingevolge 'n kollektiewe ooreenkoms, wet, hofbevel of arbitrasietoekenning gedoen word.

DIENSBEËINDIGING
Kennisgewing:
· Een week indien werknemer minder as ses maande in diens is.
· Twee weke indien werknemer langer as ses maande, maar minder as een jaar in diens is.
· Vier weke indien werknemer minder as een jaar in diens is.
· Kennis moet skriftelik gegee word, behalwe wanneer dit deur 'n ongeletterde werknemer gegee word.
· Behuising kennisgewing: Een maand om 'n perseel in werkgewerbesit te verlaat of alternatiewe behuising te kry totdat die kontrak eindig. Ontslag kan steeds betwis word.
· Skeidingsloon: Een week se betaling vir elke diensjaar indien werker ontslaan word weens aflegging/herstrukturering. Geen skeidingsloon is betaalbaar indien redelike alternatiewe indiensneming geweier word nie.
· Dienssertifikaat: By diensbeëindiging is 'n werknemer geregtig op 'n dienssertifikaat.

VERBOD OP INDIENSNEMING VAN KINDERS EN DWANGARBEID
· Dit is 'n kriminele oortreding om 'n kind onder die ouderdom van 15 jaar in diens te neem.
· Kinders onder 18 mag nie in diens geneem word om werk te verrig wat ongeskik is vir daardie ouderdom of wat hulle in gevaar stel nie.
· Dit is 'n kriminele oortreding om dwangarbeid te veroorsaak, te vereis of af te dwing.

WYSIGING VAN BASIESE DIENSVOORWAARDES
· Bedingingsraad: 'n Kollektiewe ooreenkoms wat deur 'n bedingingsraad gesluit is, kan verskil van bogenoemde.  Dit mag egter ...
· nie werkers se gesondheid/veiligheid of gesinsverantwoordelikhede benadeel nie.
· Toelaat dat jaarlikse verlof onder twee weke verminder word nie, of kraamverlof, siekteverlof of nagskofbeskerming verminder nie.
· nie kinder- of dwangarbeid toelaat nie.
· Ander ooreenkomste: Moet deur hierdie Wet toegelaat word. 
· Minister se gesag: Die Minister van Arbeid kan 'n vasstelling maak ter verandering of uitsluiting van 'n basiese diensvoorwaarde. Dit kan ook per aansoek deur 'n werkgewer gedoen word.
· Sektorale Vasstellings: Spesiale reëls vir spesifieke sektore moet aan die Wet voldoen.
· Kommissie vir Diensvoorwaardes:  Adviseer die Minister oor arbeidsake. Inspekteurs dwing die wet af deur nakomingsbevele aan die direkteur-generaal van die Departement van Arbeid te adviseer, te inspekteer, te ondersoek en bevele uit te reik. Daar sal dan na die feite gekyk word  en die bevel sal nagekomkom, verander of gekanselleer word. 
· Wetstoepassing: Hierdie Wet dra meer gesag as enige ooreenkoms of kontrak wat jy met jou werkgewer of werker onderteken het en jy moet kennis van die volgende sleutelpunte neem. Dit is 'n misdryf om: 
· 'n Persoon wat 'n werk, ingevolge hierdie Wet verrig, te dwarsboom of te poog om hom of haar onbehoorlik te beïnvloed.
· Enige voorgeskrewe dokumente deur middel van bedrog of valse voorwendsels of deur aanbieding van 'n vals dokument te verkry.
· Voor te gee om 'n arbeidsinspekteur of enige ander persoon wat 'n funksie kragtens die Wet uitoefen, te wees.
· Te weier of te versuim  om enige wettige vraag, wat deur 'n arbeidsinspekteur gestel is, volledig te beantwoord.
· Te weier of te versuim om aan enige wettige versoek deur 'n arbeidsinspekteur  gerig, te voldoen.

[Aangepas uit: https://www.westerncape.gov.za/general-publication/basic-conditions-employment-act Toegangsdatum: 20 Mei 2024]



HOE BIED DIE ARBEIDSWETTE BESKERMING AAN DIE WERKGEWER/WERKNEMERS?
In Suid-Afrika is werknemers geregtig op sekere fundamentele regte en beskerming ingevolge arbeidswette. Hierdie regte verseker dat werkers regverdig en met waardigheid in die werkplek behandel word. Voordat arbeidswette geïmplementeer is, is werkplekke hoofsaaklik deur die etiek van eienaarskap gereguleer en dit het in baie gevalle tot onbillike arbeidspraktyke gelei. Daar is dikwels teen werknemers gediskrimineer en hulle is uitgebuit. Arbeidswette is ingestel sodat werknemers toepaslik behandel word en hul regte in die werkplek beskerm word.  

· Arbeidswette bevoordeel beide die werknemer en die werkgewer deur 'n vreedsame verhouding tussen die twee te skep. Danksy doeltreffende arbeidswette kan werkgewers saam met hul werknemers werk om maatskappydoelwitte te stel en te bereik. 
· Deur werknemers regverdig te behandel en hul regte te beskerm, kan werkgewers 'n positiewe werkplek vir alle werknemers skep. Arbeidswette wat korrek geïmplementeer word, verseker dat werknemers in die werkplek gelukkig is. 
· Arbeidswette help om ontevredenheid van werknemers te verhoed, terwyl dit ook ooreenkomste en riglyne uiteensit wat gebruik kan word om probleme effektief, met minimale konflik, op te los. Werknemers wat regverdig behandel word en wie se pogings waardeer word, is meer geneig om by die onderneming aan te bly.  

Besigheidseienaars moet kennis oor die arbeidswette hê om te verseker dat beide die maatskappy en die werknemer beskerm word. 

LES 3
BILLIKHEID EN REGSTELLING: 
Die term "billikheid" verwys na regverdigheid en geregtigheid en word onderskei van "gelykheid" wat beteken om dieselfde voordele aan almal te verskaf. Billikheid beteken dat ons moet besef dat almal nie dieselfde vertrekpunt in hul loopbane het nie. Ons moet wanbalanse erken en regstel. Die proses is deurlopend en vereis dat ons opsetlike en onopsetlike hindernisse, wat uit vooroordeel of sistemiese strukture ontstaan, identifiseer en oorkom.

Billikheid in die werkplek behels die versekering dat alle werknemers toegang tot dieselfde geleenthede en hulpbronne het en regverdig behandel word. Billikheid beteken dat werknemers waardeer word op grond van  hul vaardighede, kennis en vermoëns en  nie op grond van hul persoonlike eienskappe nie.

Regstelling beteken om onregte reg te stel deur 'n oplossing te verskaf of vergoeding te gee om regverdigheid in die Suid-Afrikaanse werkplek te herstel. In die konteks van arbeidswette sluit regstelling aktiewe stappe in om die nadele wat aangewese groepe (mense van kleur, vroue of mense met gestremdhede) ervaar, reg te stel. Dit is om te verseker dat hulle in alle beroepskategorieë en -vlakke in die arbeidsmag billik verteenwoordig word.

Die hoofdoel van die Wet op Gelyke Indiensneming is om gelykheid in die werkplek te bewerkstellig deur gelyke geleenthede en regverdige behandeling te bevorder. Dit word gedoen deur die uitskakeling van onbillike diskriminasie en die implementering van positiewe maatreëls soos regstellende aksie, (maatreëls om mense te bevoordeel teen wie daar voorheen in die werksomgewing gediskrimineer is) d.w.s. billike verteenwoordiging van mense van kleur, vroue en mense met gestremdhede op alle vlakke in die werkplek te verseker. Die wet bepaal dat jou werkgewer nie direk of indirek teen jou mag diskrimineer, deur middel van 'n  indiensnemingsbeleid of -praktyk op grond van ras, geslag, swangerskap, huwelikstatus, gesinsverantwoordelikheid, etniese of sosiale herkoms, kleur, seksuele oriëntasie, ouderdom, gestremdheid, godsdiens, MIV-status, gewete, oortuiging, politieke mening, kultuur, taal en geboorte nie.

WAT IS DIE VERSKIL TUSSEN DIENSBILLIKHEID EN REGSTELLENDE AKSIE? 
Regstellende aksie handel oor billike werksgeleenthede en billike verteenwoordiging in alle beroepsgroepe en -vlakke in die werkplek, terwyl diensbillikheid dui op die aantal werkers uit verskillende groepe in die werkplek.  Diensbillikheid word dus deur regstellende aksie bereik.

WAT IS WERWING? 
Werwing is die proses waarin gekwalifiseerde personeel gewerf en aangestel word om vakatures in 'n organisasie te vul. Dit word gewoonlik hanteer deur werwers en menslike hulpbronbestuurders. Die werwingsproses bestaan uit verskeie fases; van die beplanning van posbeskrywings tot die onderhoudsproses. Dit is 'n deurlopende proses aangesien werknemers met die oog op ander geleenthede mag bedank, bevorder kan word, of uiteindelik aftree. Dit vereis konstante aandag aangesien nuwe vaardighede en talente voortdurend binne die organisasie benodig word. 

Die hoofdoel van werwing is om die regte kandidate vir 'n spesifieke pos te vind. Dit begin met aktiewe soektogte na potensiële kandidate om die spesifike vakature te vul. Die doel is om gekwalifiseerde kandidate te lok terwyl regverdigheid, vertroulikheid, diversiteit, en billikheid in ag geneem word.

Werwingstendense verander om by die ontwikkelende besigheids- en marktoestande aan te pas. Baie organisasies en werwers verkies tans aanlyn-werwing bo tradisionele metodes. Gratis aanlynplatforms bied 'n wye reikwydte vir werwers en werkgewers om met potensiële kandidate kontak te maak. Sosiale media word ook gebruik om potensiële kandidate vir vakante poste te werf. Dit sluit in die gebruik van aanlynplatforms vir die oplaai van CV's en die voer van digitale- / aanlyn-onderhoude of werwingsvergaderings, waarvan sommiges selfs kruiskontinentaal kan wees.

FUNKSIES VAN VAKBONDE EN GEORGANISEERDE ARBEID:  
Volgens die Wet op Arbeidsverhoudinge is 'n vakbond " 'n vereniging van werknemers met die hoofdoel om verhoudinge tussen die werknemers en werkgewers, insluitend enige werkgewersorganisasies, te reguleer."

Vakbonde word gevorm om die belange van werkers in spesifieke bedrywe te verteenwoordig en te beskerm. Hulle speel 'n kritieke rol in die onderhandeling van lone, voordele en werksomstandighede met werkgewers.
SLEUTELFUNKSIES VAN VAKBONDE IN SUID-AFRIKA:
· Kollektiewe bedinging: Vakbonde onderhandel namens hul lede met werkgewers vir beter lone, werksomstandighede en ander diensvoorwaardes.
· Verteenwoordiging in geskille: Vakbonde verteenwoordig hul lede in geskille met werkgewers, insluitend griewe en dissiplinêre optrede.
· Voorspraak vir werkersregte: Vakbonde pleit vir die regte en belange van werkers wat dikwels arbeidswetgewing en -beleid beïnvloed.
· Versekering van gesondheid en veiligheid: Vakbonde speel 'n belangrike rol om werkplekveiligheid en nakoming van gesondheids- en veiligheidsregulasies te verseker.
· Opvoeding van lede: Vakbonde voed hul lede op ten opsigte van hul regte, verantwoordelikhede en ontwikkelings in die arbeidsreg.

DIE IMPAK VAN VAKBONDE OP DIE WERKPLEK:
· Verbeterde werksomstandighede: Vakbonde kan deur middel van kollektiewe bedinging 'n belangrike rol speel om beter werksomstandighede vir Suid-Afrikaanse werkers te verseker.
· Bevordering van gelykheid en regverdigheid: Vakbonde pleit vir gelyke behandeling en uitskakeling van diskriminasie in die werkplek.
· Oplossing van arbeidsgeskille: Vakbonde help om industriële harmonie te handhaaf deur 'n gestruktureerde meganisme vir geskilbeslegting te verskaf.

LES 4
WERKSETIEK EN SAMELEWINGSVERWAGTINGE:
Werksetiek verwys na die beginsels en waardes wat 'n individu se gedrag in die werkplek rig en voorbeelde is eerlikheid, integriteit, professionaliteit en verantwoordbaarheid. 
Samelewingsverwagtinge is die gesamentlike norme, oortuigings en standaarde wat die samelewing het oor hoe individue moet optree, insluitend hul gedrag by die werk. Hierdie verwagtinge kan verskil tussen kulture en gemeenskappe, maar beïnvloed oor die algemeen hoe mense met mekaar omgaan, kommunikeer en hul verantwoordelikhede in die werkplek nakom.

WERKSETIEK EN SAMELEWINGSVERWAGTING:
Samelewingsverwagting verwys na wat die samelewing en die mense in jou gemeenskap van ander verwag ten opsigte van hoe hulle ander behandel en teenoor hulle optree. Dit kan vergelyk word met die basiese menseregte in ons grondwet, soos byvoorbeeld die reg om met respek behandel te word, om veilig te wees, om met waardigheid behandel te word en nie onregverdig beoordeel te word nie. Dit verwys ook na hoe ons van ander verwag om ons omgewing en alles wat daarmee gepaardgaan te beskerm. Wanneer jy die wêreld van werk betree, sal mense in die werkplek sekere verwagtinge van jou gedrag hê. Elke samelewing en gemeenskap sal sy eie verwagtinge hê op grond van sy kultuur, waardes en godsdiens. Wanneer jy vir 'n werk aansoek doen, moet jy seker maak dat jou persoonlike waardes en oortuigings by die verwagtinge van die werksgemeenskap inpas.

DIE WAARDE VAN WERK 
Werk se enigste doelwit is nie net om geld te verdien nie. Dit gee vir ons doel en betekenis en help ons om 'n vervulde lewe te lei. Dit gee betekenis aan die lewe omdat dit jou toelaat om:
· persoonlik te groei en te ontwikkel (selfbeeld, vaardighede, selfvertroue, ens.).
· 'n gevoel van ‘n lewensdoel te kry.
· 'n geleentheid te kry om tot die samelewing by te dra. 
· doelwitte, wat betekenis aan jou lewe gee, te stel en te bereik.
· jou talente en vermoëns te gebruik om 'n verskil in die wêreld te maak.
· te groei en te ontwikkel om selfverwesenliking te bereik (om jou potensiaal te bereik).
· Sosiale verhoudings met kollegas en kliënte te bou- wat kan lei tot blywende vriendskappe en professionele netwerke.

Wanneer ons selfverwesenliking bereik, vind ons betekenis in ons lewens. As ons 'n passie vir ons werk het en dit geniet, sal ons waarde daarin vind. Daarom is dit belangrik om self die regte/gepaste loopbaan te kies. 

  ©2024 Teenactiv                                                                      1                                                                   www.teenactiv.co.za                                                                 Inhoud s opsomming   LES 1   DIE WERK SKONTRAK /DIENSKONTRAK:    Werkskontrakte  vorm   'n sleutelaspek van arbeidswette in Suid - Afrika.  Hierdie kontrakte definieer  die bepalings en voorwaardes van indiensneming en bepaal die regte en verpligtinge van beide  die werkgewer en die werknemer.  Albei partye moet 'n duidelike begrip van die bepalings van die  kontrak  hê  om geskille te vermy en te verseker dat arbeidswette nagekom word.  Hierdie kontrak  is   'n   wetti ge ,   bindende dokument  nadat   dit onderteken is .   D it beteken dat dit wetlike  verantwoordelikhede vir beide partye skep. Elke werknemer is geregtig op 'n werkskontrak ,   ongeag die   bedryf   waarin   hulle werk.       WAT BEHELS 'N WERKSKONTRAK?    Dit is 'n omvattende kontrak wat besonderhede  ten opsigte van   salaris, werkure, dissiplinêre  kodes en ander diensbesonderhede bevat.     WAT IS DIENSVOORWAARDES?    Die Wet op Basiese Diensvoorwaardes (WBDV) sit diensvoorwaardes uiteen  –   dit is die basiese  beginsels of minimum standaarde vir indiensneming.   Dienskontrakte bevat talle belangrike  elemente waarop die indiensneming gebaseer is .  'n Werkgewer  be hoort   'n dienskontrak  aan te  bied  wat hulself en hul besigheid beskerm   en terselfdertyd   'n geskikte werksomgewing vir hul  werknemers verseker.  Wanneer beide   partye   se belange op 'n billike wyse hanteer word, sal beide  die maatskappy en die werknemer voordele daaruit trek.       Nie alle maatskappye  funksioneer dieselfde nie  en werksgeleenthede   verskil en sal derhalwe    verskillende diensvoorwaardes hê. Diensvoorwaardes sluit   onder andere  die aantal  werks ure wat  van jou verwag word   (gewoonlik 40 uur per week) asook die hoeveelheid verlof wat jy elke jaar  sal kan neem   in .  Al die diensvoorwaardes moet in die werkskontrak gedek word.     WERKER/WERKNEMER SE REGTE EN VERPLIGTINGE:    Diensverhoudinge is gebou op vertroue en die regte van alle betrokke partye. Werknemers en  werkgewers het baie spesifieke regte in terme van die gemenereg en arbeidswetgewing. Die  balansering van hierdie regte is belangrik om 'n regverdige en suksesvolle d iensverhouding te  skep.   Daar moet altyd onthou word dat elke reg ook 'n verpligting inhou. In wese is die regte van die  werknemer die verpligtinge van die werkgewer   en die regte van die werkgewer is die verpligtinge  van die werknemer.     'n  Verpligting    is 'n handeling waaraan 'n individu moreel of wetlik gebonde is. 'n  Verantwoordelikheid   is 'n plig of taak wat van jou verwag word om te doen. Die belangrikste  verskil tussen 'n verpligting en 'n verantwoordelikheid is dat 'n verpligting 'n aksie is wat nagekom  of uitgevoer moet word, terwyl 'n verantwoordelikheid 'n aksie is waarvoor jy aan spreeklik is.      

